SKRIFTLIG FORESPØRGSEL P-2264/99

af José Salafranca Sánchez-Neyra (PPE-DE) til Kommissionen

(24. november 1999)

Om:Ændringsskrivelse til 2000-budgettet vedrørende poster for Latinamerika og Asien

Den 3. november 1999 godkendte Kommissionen en ændringsskrivelse til det føreløbige forslag til budget for år 2000, hvori bl.a. de foreslåede forpligtelsesbevillinger til finansielt og fagligt samarbejde med udviklingslandene i Latinamerika (B7-310) og i Asien (B7-300) nedskæres med henholdsvis 16,5 og 27,5 mio. euro i forhold til det tidligere foreløbige budgetforslag, hvorved bevillingerne til disse poster kommer til at ligge betydeligt under de bevillinger, der blev vedtaget for budgettet for ikke blot 1999, men også for 1998.

Er nedskæringen på disse poster i det foreløbige budgetforslag sket på initiativ af de kommissionsmedlemmer, der har udenrigsanliggender samt udvikling og humanitær bistand som ansvarsområde?

Mener Kommissionen i betragtning af den nye prioritering, som Den Europæiske Union har fastlagt i forbindelse med de latinamerikanske lande efter det første topmøde mellem regerings- og statschefer i Den Europæiske Union, Latinamerika og Caribien i juni 1999 samt de igangværende forhandlinger med Mexico om aftalen om økonomisk partnerskab og politisk samordning og samarbejde og den forestående indledning af forhandlinger med Mercosur og Chile, at det er politisk muligt at klare nye prioriteter med færre midler?

Svar afgivet på Kommissionens vegne af Christopher Patten

(16. december 1999)

Den ændringsskrivelse, som Kommissionen godkendte den 3. november 1999, drejer sig først og fremmest om EU's hjælp til genopbygningen af Kosovo. På grund af omfanget af den krævede finansielle indsats og de begrænsninger, som er pålagt i kraft af loftet for udgiftsområde 4 i budgettet (Foranstaltninger udadtil), har det været nødvendigt at kombinere en række forskellige foranstaltninger. Det har blandt andet som supplerende foranstaltning været uundgåeligt at foretage en omrokering inden for udgiftsområde 4 (de øvrige foranstaltninger er anvendelse af fleksibilitetsinstrumentet og en forhøjelse af loftet for udgiftsområde 4, med en sænkning af loftet for udgiftsområde 1 til følge.) I betragtning af de ovennævnte begrænsninger er de budgetposter, hvorfra der skal fraføres midler, i samråd med de ansvarlige tjenestegrene, blevet udvalgt på basis af objektive kriterier (prioriteter, behovsvurdering, tidligere gennemførelse).

Rammebeløbet for Latinamerika er blevet berørt af nedskæringen, og det samme er tilfældet for Asien, for tredjelandene i Middelhavsområdet og De Nye Uafhængige Stater, samt for bevillingerne til visse tværgående samarbejdsforanstaltninger. Disse områder er også blevet udpeget under hensyn til andre prioriterede foranstaltninger end genopbygningen af Kosovo, såsom hjælp til Tyrkiet og Østtimor.

Skønt budgetpost B7-310 (Finansielt og fagligt samarbejde) er blevet betydeligt reduceret som følge af ændringsskrivelsen, andrager det samlede rammebeløb for Latinamerika nu 301 mio. EUR, mod 313,1 mio. EUR på 1999-budgettet og 274 mio. EUR på 1998-budgettet. Dette afspejler den prioritet, der er givet til rehabiliteringen og genopbygningen af Centralamerika efter orkanen Mitch (50 mio. EUR i 2000)

Kommissionen mener sluttelig ikke, at nedskæringerne af de finansielle ressourcer til Latinamerika i 2000 vil berøre de prioriteter, som det ærede medlem nævner, og som vil blive iværksat ved hjælp af de midler, der i øjeblikket er til rådighed. Disse prioriteter vil i øvrigt ikke kun blive realiseret ved hjælp af projekter, der finansieres via budgetposten for finansielt og fagligt samarbejde.